b'\n_START_ARTICLE_\nIrinel Popescu\n_START_SECTION_\nBiografie\n_START_PARAGRAPH_\nIrinel Popescu s-a n\xc4\x83scut la Filia\xc8\x99i, a urmat Facultatea de Medicin\xc4\x83 la Universitatea de Medicin\xc4\x83 \xc8\x99i Farmacie Carol Davila din Bucure\xc8\x99ti, pe care a absolvit-o \xc3\xaen 1977 cu media 9.98, a fost primul clasat la "Concursul de internat \xc3\xaen specialit\xc4\x83\xc8\x9bi Chirurgicale" al promo\xc8\x9biei. A devenit foarte cunoscut \xc3\xaen Rom\xc3\xa2nia dup\xc4\x83 ce a introdus transplantul de ficat \xc3\xaen practica medical\xc4\x83. Uime\xc8\x99te prin energia cu care face fa\xc8\x9b\xc4\x83 func\xc8\x9biilor pe care le de\xc8\x9bine \xc3\xaen organiza\xc8\x9bii \xc8\x99i institu\xc8\x9bii, pe l\xc3\xa2ng\xc4\x83 numeroasele opera\xc8\x9bii chirurgicale. Specializarea sa principal\xc4\x83 este chirurgia general\xc4\x83, la care a ad\xc4\x83ugat-o, \xc3\xaen ultimul deceniu, pe cea hepatic\xc4\x83. Momentul de v\xc3\xa2rf al carierei lui a fost realizarea primului transplant hepatic din Rom\xc3\xa2nia, \xc3\xaen anul 2000, dup\xc4\x83 ce prof. dr. Irinel Popescu s-a \xc3\xaentors din SUA, unde a \xc3\xaenv\xc4\x83\xc8\x9bat timp de 3 ani tehnicile de transplant. \xc3\x8en anii urm\xc4\x83tori a realizat peste 150 de transplanturi hepatice \xc8\x99i 1500 de rezec\xc8\x9bii hepatice. Expert al Consiliului Europei \xc3\xaen probleme de transplant, profesorul Irinel Popescu este activ \xc8\x99i \xc3\xaen via\xc8\x99a politic\xc4\x83 (Partidul Conservator). A fost senator \xc3\xaen legislatura 2004-2008, ales pe listele PC, \xc3\xaen jude\xc8\x9bul Dolj \xc8\x99i pre\xc8\x99edinte al Comisiei de \xc3\x8env\xc4\x83\xc8\x9b\xc4\x83m\xc3\xa2nt din Senatul Rom\xc3\xa2niei. In luna octombrie a anului 2013, Irinel Popescu si-a dat demisia din toate functiile politice, dedicandu-se integral activitatii profesionale._NEWLINE_"" Dl prof. dr. Irinel Popescu a realizat tot ceea ce se putea realiza \xc3\xaen transplant: donator viu, adult, pediatric, transplantul domino, split-liver etc., toate tehnicile pe care le avem la dispozi\xc8\x9bie, \xc8\x99i aceasta pentru a cre\xc8\x99te num\xc4\x83rul pacien\xc8\x9bilor transplanta\xc8\x9bi, utiliz\xc3\xa2nd chiar \xc8\x99i donatori marginali. Centrul din Bucure\xc8\x99ti este unul foarte valoros \xc8\x99i merit\xc4\x83 un program mult mai amplu. Aceast\xc4\x83 posibilitate terapeutic\xc4\x83 oferit\xc4\x83 de medicina \xc8\x99i tehnica moderne trebuie s\xc4\x83 fie disponibil\xc4\x83 pentru \xc3\xaentreaga na\xc8\x9biune. ""_NEWLINE_Prof. dr. Domenico Forti (Conduce Departamentul de Chirurgie general\xc4\x83 \xc8\x99i transplant abdominal al Spitalului Niguarda Ca\' Granda din Milano)\n_START_SECTION_\nTitluri\n_START_PARAGRAPH_\nDatorit\xc4\x83 meritelor \xc8\x99i bunei reputa\xc8\x9bii, Prof. Dr. Irinel Popescu ob\xc8\x9bine urm\xc4\x83toarele titluri: Membru de onoare al Academiei de \xc8\x99tiin\xc8\x9be a Moldovei, Doctor Honoris Causa al Universit\xc4\x83\xc8\x9bii de Medicin\xc4\x83 \xc8\x99i Farmacie Craiova, Doctor Honoris Causa al Universit\xc4\x83\xc8\x9bii "Ovidius" din Constan\xc8\x9ba, Profesor de onoare al Universit\xc4\x83\xc8\x9bii "Ovidius" din Constan\xc8\x9ba \xc8\x99i Profesor de Onoare al Facult\xc4\x83\xc8\x9bii de Medicin\xc4\x83 \xc8\x99i Farmacie din T\xc3\xa2rgu Mure\xc8\x99.\n_START_SECTION_\nPremii \xc8\x99i distinc\xc8\x9bii\n_START_PARAGRAPH_\nD\xc4\x83ruirea, profesionalismul \xc8\x99i succesele pe plan medical \xc3\xaei sunt recunoscute \xc8\x99i pe plan interna\xc8\x9bional, ob\xc8\x9bin\xc3\xa2nd astfel diploma de Profesor al ISSO (International School of Surgical Oncology). _NEWLINE_Pentru merite deosebite \xc3\xaen chirurgia hepatic\xc4\x83 \xc8\x99i \xc3\xaen transplantul de organe a fost decorat cu Ordinul Na\xc8\x9bional "Steaua Rom\xc3\xa2niei" \xc3\xaen gradul de Mare Ofi\xc8\x9ber, a c\xc3\xa2\xc8\x99tigat premiul "Iuliu Hatieganu" al Academiei Rom\xc3\xa2ne pentru lucrarea editat\xc4\x83 pe CD "Chirurgia miniinvaziv\xc4\x83. Tehnici avansate" (\xc3\xaempreun\xc4\x83 cu prof. dr. C. Dragomirescu). A ob\xc8\x9binut Diploma de Merit a Ministerului S\xc4\x83n\xc4\x83t\xc4\x83\xc8\x9bii - pentru performan\xc8\x9be deosebite \xc3\xaen exercitarea actului medical, iar \xc3\xaen anul 2001 a c\xc3\xa2\xc8\x99tigat Premiul Colegiului Medicilor din Rom\xc3\xa2nia pentru realiz\xc4\x83ri deosebite \xc3\xaen activitatea \xc8\x99tiin\xc8\x9bific\xc4\x83, \xc3\xaen domeniul specialit\xc4\x83\xc8\x9bilor chirurgicale._NEWLINE_\xc3\x8en 2004 a c\xc3\xa2\xc8\x99tigat Premiul revistei Medic.ro (oferit de Ministerul S\xc4\x83n\xc4\x83t\xc4\x83\xc8\x9bii, Colegiul Medicilor \xc8\x99i Casa Na\xc8\x9bional\xc4\x83 de asigur\xc4\x83ri de s\xc4\x83n\xc4\x83tate) pentru cel mai bun chirurg. _NEWLINE_Peste doi ani prime\xc8\x99te premiul pentru "Cel mai bun medic chirurg pentru anul 2006" \xc3\xaen urma cercet\xc4\x83rii sociologice \xc3\xaentreprinse de CURS, TNS-CSOP, IMAS \xc8\x99i INSOMAR \xc8\x99i reprezent\xc3\xa2nd opinia medicilor chirurgi rom\xc3\xa2ni la gala \xe2\x80\x9cZece Pentru Romania\xe2\x80\x9d. _NEWLINE_\xc3\x8en 2007 a c\xc3\xa2\xc8\x99tigat Premiul I, acordat de MECT - ANCS, pentru Proiecte de Cercetare-Dezvoltare Complexe, aria tematic\xc4\x83 - S\xc4\x83n\xc4\x83tate, 2007.'